b'\n_START_ARTICLE_\nFair L\xc3\xb8sning\n_START_PARAGRAPH_\nFair L\xc3\xb8sning var en finanspolitisk plan fra maj 2010, som blev udarbejdet af Socialdemokraterne og Socialistisk Folkeparti._NEWLINE_Planen var en efterf\xc3\xb8lger til Fair Forandring og indeholdt de samme skattem\xc3\xa6ssige indgreb s\xc3\xa5som bl.a. \xc3\xb8get fartkontrol, \xc3\xb8get skat p\xc3\xa5 flybilletter, \xc3\xb8get skat p\xc3\xa5 cigaretter, sodavand, sukker, fedt, chokolade og slik. Planernes navne var inspireret af Harry S. Trumans plan kaldet "Fair Deal" uden dog at indholde nogen indholdsm\xc3\xa6ssige ligheder._NEWLINE_Planen var en efterf\xc3\xb8lger til Fair Forandring og blev \xc3\xa5ret efter afl\xc3\xb8st af Fair L\xc3\xb8sning 2020, der blev offentliggjort i maj 2011.\n_START_SECTION_\nStatens udgifter\n_START_PARAGRAPH_\nPlanen gik ud p\xc3\xa5 at \xc3\xb8ge statens udgifter i en periode og skulle skaffe flere arbejdspladser ved at f\xc3\xb8re en ekspansiv finanspolitik gennem fremrykkede offentlige investeringer for 15. mia. kr. Endvidere indeholdt planen et forslag om at st\xc3\xb8tte bestemte branchesektorer, herunder st\xc3\xb8tte til s\xc3\xa5kaldte "gr\xc3\xb8nne teknologier" og "velf\xc3\xa6rdsteknologi". Der skulle ydes st\xc3\xb8tte til virksomheder i yderomr\xc3\xa5derne og til investering i udbredelsen af bredb\xc3\xa5nd.\n_START_SECTION_\nStatens indt\xc3\xa6gter\n_START_PARAGRAPH_\nDet resulterende hul i statskassen skulle lukkes gennem en st\xc3\xb8rre arbejdsindsat og en \xc3\xb8get beskatning af "bedre stillede". Eksisterende erhvervsst\xc3\xb8tteordninger skulle sk\xc3\xa6res ned. Det mest omtalte element i planen var, at 15 mia. kr. af de \xc3\xb8gede offentlige udgifter skulle finansieres via en trepartsaftale mellem regeringen, arbejdsgivere og l\xc3\xb8nmodtagere om, at danskerne skal arbejde en time l\xc3\xa6ngere om ugen eller 12 minutter mere om dagen. Omvendt skulle planen sikre, at efterl\xc3\xb8nnen og folkepensionsalderen forblev u\xc3\xa6ndrede. Endvidere skulle folkeskolen reformeres og studerende skulle blive f\xc3\xa6rdige p\xc3\xa5 normeret tid, hvilket ligeledes skulle bidrage til finansieringen med 5 mia. kr. Derudover skulle en generel produktivitetsstigning medvirke til at betale 10 mia. kr. af de \xc3\xb8gede offentlige udgifter.'